**ЖОО-ға дейінгі білім беру факультетінде қазақ диаспорасы аудиториясында математиканы оқытудың ерекшеліктері**

*К.Ж. Әбдібекова, Ж.Қ. Дауытова, Қ.Р. Ембергенова, Т.М. Буланова*

 Еліміздің білім беру жүйесінің әлемдік кеңістікке енуі, халықаралық білім беру стандарттарының өзгеруі, Болон үдерісіне қосылуы студентерден де, оқытушылардан да бірнеше тілдерде білім алу мен білім беруді қолға алуды талап етуде. Қазіргі заманғы әлеуметтік құбылыс ретінде өзге тілдерді сапалы игеру және студенттер мен оқытушылардың академиялық мобильдігін арттыру өте жоғары деңгейдегі бірыңғай білім беру кеңістігін құру үшін қажет.

 Университетіміздің жоғары оқу орнына дейінгі дайындық кафедрасының оқытушылары - шетел азаматтарын, шетелдерден келген қазақ диаспорасы өкілдерін еліміздің жоғары оқу орындарына түсуге даярлау мақсатында көптеген жылдар бойы еңбек етіп келе жатқан ғылыми-әдістемелік тәжірибелері мол ұстаздар.

 Университеттердің дайындық факультеттерінде басқа пәндермен қатар, математиканы оқытудың өз қиыншылықтары бар. Біріншіден, пәнді оқытудың әдістемесін шетел азаматтарына икемдеу болса, екіншіден, математика пәнінің ерекшеліктерін, күрделілігін ескеру қажет болады. Тыңдаушы игеруге тиіс материалдың ауқымдылығы мен оқытудың кредиттік жүйесіне көшіру барысында пәнге бөлінген сағат санына қарай әдістемені икемдеудің күрделілігін де ескеру қажеттігі туындайды.

 Әрине, оқу үдерісін ұйымдастыру үнемі жақсартуды, өзгертулерді талап етіп отыратын жүйе ретінде қарастырамыз. Солай болғанмен, жоғарыда айтылғандай оқу материалының ауқымдылығы тыңдаушыларға бірден көп ақпарат беруге мәжбүрлейді. Ал, бұл олардың өздігінен ойлап, шығармашылық қаблеттерін дамытуға кері әсерін тигізуі ықтимал. Мұнда сапа жағынан ұтылып қалу қаупі де туындайды.

 Математикалық курстың аталуы қандай болмасын, математикалық дайындықтың мақсаты барлық университеттер үшін бірдей:

 - студенттерге математикалық ұғымдар мен әдістердің негізгі білімдерін беру;

 - студенттердің жалпы және математикалық мәдениет деңгейлерін көтеру;

 - математикалық есептерді шешімдерін практикада қолданыс табатын нәтижелерге жеткізетіндей етіп шеше білуге машықтандыру;

 - студенттерге қолданбалы есептерді қарапайым математикалық зерттеулдер жүргізе білу тәжірибесін қалыптастыруға мүмкіндіктер туғызу.

 Ал, шетелдерден жыл сайын жоғары оқу орнына дейінгі білім беру факультетіне келіп, білім алып жатқан тыңдаушыларды еліміздің алдыңғы қатарлы жоғары оқу орындарына түсіп, білім алуға бейімдеу мақсатында бұл талаптарға қоса

 - негізгі ғылыми лексиканы, математикалық терминологияны еркін қолдана білуге бейімдеу;

 - математикалық есептерді шешудің негізгі әдістерін, бастапқы ұғымдарын қалыптастыру;

 - әдебиеттермен, математикалық кестелермен, анықтамалықтармен жұмыс істей білу машықтарын дамыту т.с.с. талаптарды жүзеге асыру қажеттігі туындайды.

 Шетелдерден келген тыңдаушыларды оқыту барысында оқу материалын беру жылдамдығы әжептеуір баяулайды, курс негіздері егжей-тегжейлі түсіндіріледі, математикалық объектілерге визуализация жасалады, қарапайым сөз қоры қолданылады т.с.с.

 Кафедрада көптеген жылдар бойы еңбек етіп келе жатқан математика пәнінің оқытушыларының пікірлеріне сүйенсек, шетел азаматтарына математиканы оқыту үдерісін мүмкіндігінше қарқынын, сапасын арттырудың, оқыту формалары мен әдістерін тауып, жетілдіру мүмкіндіктерін қарастыруға болады.

 Шетелдерден келген таза шетелдіктер болсын, қазақ диаспорасы өкілдері болсын ғылыми терминологияны игеру бірінші кезекте тұрған мәселе екенін ескерсек, бұл оқытуды сапаны жоғалтпай, қарқынын арттыру(интенсификация) үлкен ресурстарды қажет ететін көлемді жұмыс екені түсінікті. Мұнда ұғымдарды арнайы келтірілген мысалдар арқылы егжей-тегжейлі түсіндіру, терминологиялық сөздіктермен жұмыс істеу, терминдерді дұрыс жаза, айта білу, орнымен қолдану т.с.с. жұмыстар жүргізіледі. Сонымен қатар, тыңдаушының пәнге деген қызығушылығын жоғалтып алмай, шығармашылық жұмыстарға жетелейтіндей етіп, әр тыңдаушының жас, физиологиялық ерекшеліктерін ескере отырып оқытуды пайдалы әрі қызықты етіп ұйымдастыру сияқты мәселелерді жүзеге асыру - оқытушының күн тәртібіндегі мәселелері. Осы тәрізді іс-әрекеттерді орындап, алға қойған мәселелерді жүзеге асыру нәтижесінде тыңдаушылардың математикалық мәдениеттері едеуір артып, логикалық, алгоритмдік және есептеу мәдениеті қалыптасуының сапасы жоғарламақ. Соның нәтижесінде пәнаралық байланыстарды жүзеге асыратын есептер шығару, теоремалар дәлелдеуде әдіс-тәсілдерді таңдау арқылы толыққанды математикалық даму қамтамасыз етілмек.

**Әдебиеттер**

1. ҚР Білім беру туралы Заңы.
2. Соколова Л.И. Особенности подхода к обучению математике студентов-иностранцев подготовительных факультетов вузов России//Вестник Российского университета дружбы народов. Серия: Вопросы образования: языки и специальность. Выпуск №3/2008.
3. Фетисова Е.В., Добрица В.П. Методические приемы формирования математической речи у иностранных студентов//Ярославский педагогический вестник. Том II. №1/2012.